Творчая праца педагогаў дае свой плён. У гэтым навучальным годзе прэміяй Мінгарвыканкама адзначана намеснік дырэктара Л.Я.Зязетка за абагульненне вопыту па тэме “Удасканаленне метадычнага суправаджэння маладых педагогаў як фактар росту іх прафесійнага майстэрства”. У суаўтарстве з педагогам-арганізатарам В.А.Кічкайла мы распрацавалі праект “Павышэнне ўзроўню сацыяльнай актыўнасці, самаарганізацыі і самарэалізацыі навучэнцаў шляхам укаранення мадэлі вучнёўскага самакіравання “Школьная супольнасць ТСН”, на рэалізацыю якога быў атрыманы грант Мінгарвыканкама. Дыпломам ІІ ступені наш калектыў быў адзначаны на XVІ Рэспубліканскай выставе навукова-метадычнай літаратуры “Педагагічны вопыт і творчасць навучэнскай моладзі”. Летась мы атрымалі дыплом ІІІ ступені ў конкурсе на лепшую распрацоўку шостага школьнага дня за праект “Кадэцкая субота — ШТУРМ”.